Gedagte vir die dag: Balans is moeilikFoto: pixabay/StockSnap Dié wat gebruik maak van die dinge van hierdie wêreld, moenie daaraan geheg raak nie. Want hierdie bedeling gaan verby. (1 Korintiërs 7:31) Dis baie moeilik om ’n goeie balans te kry tussen werk en huis, tussen my beroep en my persoonlike lewe. Die neiging vandag is dat ’n beroep groei soos ’n paddastoel. Dit druk vinnig die ander aspekte van jou lewe eenkant toe en neem oor. Die redes hiervoor is uiteenlopend. Harder werk bring bevordering en die gevoel van sukses; meer werk beteken meer geld vir alles; as ek die beste werk lewer, is my werk veilig teen ontslag. Maar dan kom die prys hiervoor: Ek het min energie en tyd oor vir my geliefdes, my gesondheid ly soms daaronder, en my lewe groei skeef. Hoe lyk jou lewe tans? Natuurlik dien jy die Here ook in jou werk, maar balans is nodig. Daarom moet ek jaarliks gaan sit en nadink, en gereeld gesels met my vertrouelinge. Vra vir jouself en jou helpers wysheid en die moed om te verander as dit nodig is. Uiteindelik kry jy hierdie wysheid én moed wanneer jy die meeste gesels met jou eintlike Werkgewer – dalk sommer nóú. 1 Korintiërs 7:31 sê dat werk nie permanent is nie, nie vir jou ouderdom óf vir die ewigheid nie.